
GELUKWENSiNG  VAN  DIE  HOOG  EERWAARDE  VOORSITTER  VAN 
DiE  ALGEMENE  KOMM1SS8E  PROF.  DR.  J.  P.  OBERHOLZER 


Die  gemeente  Brakpan  het  in  die  geskiedenis  van  ons  kerk  op  die  Oos- 
Rand  'n  eervolle  plek.  As  eerste  gemeente  om  van  die  Oos-Rand  (Ger- 
miston)  af  te  stig,  het  dit  'n  groot  rol  gespeel  in  die  stryd  om  die  kerk  in 
die  geïndustrialiseerde  wêreld  te  vestig  en  te  bou.  Dit  was  steeds  be- 
kend  as  'n  lewendige  en  groeiende  gemeente.  Onder  die  Ouderlinge  en 
Diakens  was  daar  manne  wat  die  ampte  met  hoë  eer  gevul  het. 

Ons  eie  herinnering  aan  Brakpan  was  in  die  tyd  van  ds.  J.  J.  Prinsloo 
wie  se  onvermoeide  liefde  vir  sy  kerk  in  ooreenstemming  was  met  die 
hele  karakter  van  die  gemeente.  Hierdie  tradisie  sal  Brakpan  bly  ken- 
merk. 

Waar  die  gemeente  nou  sy  halfeeufees  vier  is  daar  ruimte  vir  groot 
dankbaarheid.  Die  verkondiging  van  die  Evangelie  en  die  arbeid  aan  die 
kerk  kan  voortgaan.  Die  lief  en  die  leed  van  die  ampsdraers  en  lidmate 
is  gedra  deur  die  troos  en  die  krag  van  Gods  Woord. 

Namens  die  hele  kerk,  hartlike  gelukwense  aan  die  gemeente,  die  kerk- 
raad  en  ds.  en  mev.  J.  A.  Jacobs. 

Seën  op  u arbeid. 

Prof.  dr.  J.  P.  Oberholzer 


GELUKWENSSNG  VAN  D8E  RINGSVOORSITTER: 

DS.  B.  J.  VAN  STADEN 

Die  herdenking  van  die  vyftigjarige  bestaan  van  die  gemeente  Brakpan 
vervul  ook  die  ander  gemeentes  van  die  Ring  van  Germiston  met  groot 
dankbaarheid.  Saam  met  u loof  en  dank  ons  die  Heer  van  die  Kerk  wat 
getrou  bly  en  Sy  Genade  en  seën  deur  al  die  jare  geskenk  het. 

Mag  dit  Hom  behaag  om  die  gemeente  stoflike  en  geestelike  groeikrag 
te  gee  sodat  die  gemeente  die  Lig  van  die  Evangelie  in  die  jare  wat  kom 
kan  uitdra  soos  in  die  verlede. 

Met  genoeë  maak  ek  van  die  voorreg  gebruik  om  die  gelukwensing  van 
die  Ring  oor  te  dra  aan  die  pastorie,  kerkraad  en  gemeente. 


Geteken:  B.  J.  van  Staden. 


GELUKWEiMSIIMG  VAN  DS.  C.  S.  v H STEEÍMEKAMP 


Die  herdenking  van  die  vyftigjarige  bestaan  van  'n  gemeente  is  alíyd  'n 
blye  en  dankbare  feesviering.  En  in  die  tydperk  van  vyftig  jaar  het  die 
gemeente  van  Brakpan  bo  verwagting  gegroei.  Op  stoflike  en  geeste- 
like  gebied  is  wonderlike  seëninge  van  die  goeie  Vader  ontvang.  En  dit 
was  vir  my  'n  voorreg  om  ook  deel  te  kan  hê  aan  hierdie  groei  en  ont- 
wikkeling. 

Mag  u feesviering  gelukkig  wees.  En  ons  wil  die  gemeente  toebid  alles 
wat  goed  en  nuttig  en  mooi  is. 

Ds.  C.  S.  V H.  Steenekanp. 


GELUKWENSiNG  VAN  DS.  J.  J.  DU  TOIT 


In  die  lewe  van  die  mens  is  vyftig  jaar  'n  lang  skof  maar  in  die  bestaan 
van  'n  gemeente  alleen  maar  'n  "k!ein  tydjie."  Saam  met  u dank  ons 
die  Here  dat  u onder  sy  genade  en  seënende  hand  gemeente,  Kerk  van 
die  Here  kan  wees.  As  u stilstaan  en  terugkyk  op  die  pad  waarlangs 
die  Hoof  en  Heer  van  sy  Kerk  ook  u gelei,  behoed  en  bewaar  het,  weet 
ons  dat  u kan  sê;  „Ebenhaeser  — tot  hier  toe  het  die  Here  ons  gehelp." 

U het  soms  by  Mara  moes  vertoef  maar  kon  dan  altyd  weer  optrek  en 
laer  opslaan  by  Elim. 

As  u nou  'n  nuwe  skof  aanpak,  mag  u blymoedig  voorwaarts  gaan  in 
die  wete  dat  die  Here  met  u is  en  as  die  Here  met  ons  is,  wie  kan  teen 
ons  wees?  Stry  dan  die  goeie  stryd;  voleindig  die  wedloop  en  behou 
die  geloof. 

Van  harte  geluk. 


Ds.  J.  J.  du  Toit  en  gesin. 


DIE  GESKIEDENIS  VAN  DIE  NEDERDUITSCH  HERVORMDE 
GEMEENTE  — BRAKPAN  1925  - 1975 


1 . Die  stigting  en  vroegste  jare  van  die  Gemeente  Brakpan. 

Die  stigting  van  die  gemeente  Brakpan  val  in  'n  tydperk  toe  baie  Afri- 
kaners  aan  die  Rand,  met  weinig  aardse  middele  tot  hulle  beskikking, 
onder  vreemde  en  onbekende  omstandighede  hulle  moes  aanpas  en 
handhaaf  sonder  om  die  volkseie  prys  te  gee.  Dit  wat  eie  aan  hulle  was 
moes  onder  hierdie  veranderde  omstandighede  bewaar  en  uitgebou 
word.  Die  ontwrigting  en  verarming  wat  die  Tweede  Vryheidsoorlog  en 
die  politieke  onrus  van  die  jare  daarna,  die  Eerste  Wêreldoorlog  en  die 
griep  van  1918  meegebring  het,  het  duidelike  letsels  gelaat.  Baie  moes 
gedwonge  die  platteland  verlaat  in  die  vertroue  dat  die  armoede  waarin 
hulle  verkeer  in  die  stad  oorwin  sal  word.  Die  geneigdheid  het  tot 
groepvorming  en  die  strewe  na  onafhanklikheid  op  elke  terrein,  het  be- 
lemmerend  ingewerk  op  die  eensgesindheid  en  samehorigheidsgevoel 
onder  volksgenote.  En  tog  het  die  Afrikaners  nieteenstaande  al  die 
probleme  dit,  wat  eie  aan  hulle  was,  probeer  handhaaf  en  uitbou. 

Die  geloof  en  die  Kerk  was  vir  hulle  van  die  uiterste  belang  en  die  Kerk 
moes  in  hierdie  moeilike  jare  'n  belangrike  en  verantwoordelike  rol  op 
vele  terreine  vervul.  Baie  struikelblokke  het  egter  op  die  weg  van  die 
Kerk  gelê.  Arm  gemeentes  moes  toekyk  hoe  dat  volksgenote  verwilder 
en  afdwaal  en  deur  volksvreemde  strominge  verswelg  word.  Predikante 
was  net  so  skaars  soos  geld  en  dit  was  uiters  moeilik  en  ontmoedigend 
vir  'n  gemeente  om  onder  die  omstandighede  kop  bo  water  te  probeer 
hou.  Die  skouer  moes  egter  aan  die  wiel  gehou  word  en  daar  moes  ver- 
der  getrek  word. 

Die  lidmate  van  die  Nederduitsch  Hervormde  Kerk  in  die  omgewing  van 
Germiston  en  Brakpan  het  deel  uitgemaak  van  die  „Oostelyken  Ring" 
as  die  gemeente  Oos-Rand  met  Germiston  as  predikants-  en  kerksetel. 
Op  Brakpan  was  daar  'n  kerksaal  waar  buitedienste  gehou  is.  By  ver- 
skeie  geleenthede  is  die  afstigting  van  'n  gemeente  met  Brakpan  as 
setel  genoem  en  bespreek  maar  omstandighede  het  dit  tot  nog  toe  ver- 
hinder. 

Die  Ringsvergadering  wat  op  12  Maart  1925  te  Germiston  in  sitting  was, 
het  die  wenslikheid  van  die  stigting  van  'n  selfstandige  gemeente  in  die 
omgewing  van  Brakpan  weer  oorweeg  en  na  grondige  bespreking  en 
besinning  besluit  om  toestemming  te  verleen  dat  'n  gemeente  daar  tot 
stand  kom.  Ds.  A.  J.  G.  Oosthuizen,  predikant  van  die  gemeente  Oos- 
Rand  en  latere  voorsitter  van  die  Algemene  Kerkvergadering,  het  daarom 
'n  gemeentevergadering  te  Brakpan  byeengeroep  wat  op  9 Mei  1925 


plaasgevind  het  en  waar  die  afstigting  van  die  gemeente  bespreek  en 
gereël  is.  Die  gemeente  Oos-Rand  sal  in  twee  dele  verdeel  word,  nl. 
Germiston  en  Brakpan  en  ds.  Oosthuizen  sal  predikant  van  Germiston 
bly  maar  die  gemeente  Brakpan,  wat  Brakpan,  Springs,  Benoni,  Putfon- 
tein  en  Welgedacht  insluit,  as,  konsulent  bedien.  Die  gemeente  Brakpan 
moet  R592,00  (vandag  ± R6  000)  van  die  gemeente  Oos-Rand  se  skuld 
oorneem  en  die  twee  erwe  met  die  kerksaal  op  in  Brakpan,  val  die  te 
stigte  gemeente  as  bruidskat  toe. 

Op  Saterdag  6 Junie  1925  is  die  Nederduitsch  Hervormde  Gemeente 
Brakpan  gestig  met  200  belydende  lidmate.  Di.  L.  E.  Brandt,  A.J.G. 
Oosthuizen  en  oudl.  C.  P.  S.  Barnard,  lede  van  die  Ringskommissie,  6 
kerkraadslede  van  Brakpan  en  'n  hele  aantal  gemeentelede  was  teen- 
woordig.  Daar  was  opgewondenheid  en  entoesiasme  oor  'n  eie  ge- 
meente  by  die  aanwesiges  hoewel  besef  is  dat  'n  lang  en  moeisame  pad 
na  finansiële  selfstandigheid,  'n  eie  kerkgebou,  pastorie  en  predikant 
voorgelê  het. 

Die  eerste  kerkraadsvergadering  is  op  11  Julie  1925  onder  voorsitter- 
skap  van  ds.  Oosthuizen  gehou.  Br.  J.  S.  Marais  is  as  skriba  en  br. 
M.  C.  du  Toit  as  kassier  gekies.  Die  kerkraad  wou  ook  die  stryd  om 
fondse  so  spoedig  moontlik  aanknoop  om  die  geërfde  skuld  so  gou 
moontlik  uit  te  vv/is  en  om  'n  eie  predikant  te  beroep.  Basaars,  wat  so 
'n  belangrike  rol  op  die  pad  van  die  Nederduitsch  Hervormde  Kerk  na 
finansiële  onafhanklikheid  gespeel  het,  sal  op  verskillende  plekke  in  die 
gemeente  gehou  word  en  die  eerste  sal  op  2 September  op  Springs 
plaasvind.  Hierdie  ywer  en  eensgesindheid  word  egter  versteur  deur 
onreëlmatige  optrede  by  'n  leesdiens  wat  lei  tot  die  bedanking  van  'n 
ouderling  en  die  kassier.  Die  kerkraad  slaag  gelukkig  daarin  om  met  die 
vergadering  op  4 September  die  saak  op  te  klaar  en  die  twee  broeders 
trek  hulle  bedankings  terug. 

Die  fondsinsameling  vorder  egter  nie  baie  goed  nie  en  die  skulde  ver- 
groot  in  plaas  van  verminder.  'n  Finansiële  kommissie  en  boukommissie 
word  gekies  om  deur  beplanning  en  leiding  te  poog  om  hierdie  neiging 
te  stuit.  Die  min  eredienste  en  die  gebrek  aan  huisbesoek  begin  die 
gemeente  ook  knel  en  daarom  word  aan  br.  J.  S.  Marais,  afgevaardigde 
na  die  vergadering  van  die  Ring  te  Pietermaritzburg,  opgedra  om  om 
bearbeidingshulp  by  die  Ringsvergadering  aan  te  klop.  Hulp  word  dan 
ook  verleen  deur  ds.  T.  F.  J.  Dreyer  van  Standerton  en  ander  predikante 
van  gemeentes  in  die  Ring.  Samewerking  tussen  die  dele  van  die  ge- 
meente  wat  op  verskillende  dorpe  woon,  ontbreek  egter  nog  in  'n  groot 
mate. 

'n  Moontlike  oplossing  vir  die  gemeente  se  probleme  ontstaan  met  die 
voorstel  van  Germiston  dat  die  twee  gemeentes  'n  kombinasie  aan- 


gaan.  Die  kerkraad  voel  egter  nie  dit  is  die  gewenste  oplossing  nie  en 
skuif  die  voorstel  op  die  lange  baan.  Die  onnstandighede  in  die  ge- 
meente  versleg  egter  sodanig  dat  die  kerkraad  genoop  word  om  tog  in 
Oktober  1927  'n  kommissie  aan  te  wys  om'met  Germiston  oor  'n  kom- 
binasie  te  onderhandel.  Baie  toestande  in  die  gemeente  stem  die  kerk- 
raad  bekommerd  en  'n  eie  predikant  is  dringend  noodsaaklik.  Die  kom- 
binasie  met  Germiston  sou  egter  nie  die  oplossing  bied  nie  maar  wel 
'n  ooreenkoms  met  die  gemeente  Trichardtsfontein. 


II.  DIE  JARE  1928-1944:  DIENSTYD  VAN  DS.  M.  M.  J.  GROBLER. 

Op  die  kerkraadsvergadering  van  28  Januarie  1928  is  'n  betekenisvolle 
besluit  geneem.  Brakpan  sal  saam  met  die  gemeente  Trichardtsfontein 
'n  predikant  beroep  wat  op  Brakpan  sal  woon  en  beide  gemeentes  sal 
bearbei.  'n  Huis  sal  as  pastorie  gehuur  word  en  Trichardtsfontein  sal 
'n  kontant  bydrae  tot  die  onkostes  van  die  standplaas  maak.  Hierdie 
ooreenkoms  word  voorloping  vir  drie  jaar  aangegaan. 


Die  eerste  beroep  wat  op  ds.  C.  H.  Rautenbach  van  Bronkhorstspruit, 
latere  rektor  van  die  Universiteit  van  Pretoria,  uitgebring  word,  slaag 
egter  nie  maar  die  tweede  wel.  Op  27  Mei  1928  word  prop. 

M.  M.  J.  Grobler  georden  en  bevestig  as 
predikant  van  Brakpan.  Die  koms  van  ds. 
Grobler  het  nuwe  hoop  en  verwagting  vir  die 
toekoms  gebring.  Ds.  A.  J.  G.  Oosthuizen 
het  as  konsulent  alles  in  sy  vermoë  gedoen 
om  die  gemeente  te  bearbei  maar  sy  verplig- 
tinge  was  so  omvattend  en  die  gebied  wat  hy 
moes  bearbei  so  uitgestrek  dat  hy  nie  inten- 
siewe  arbeid  in  'n  konsulentsgemeente  kon 
verrig  nie.  Sy  waardige  leiding  en  waardevolle 
arbeid  was  in  die  moeilike  beginjare  van 
groot  waarde. 

Ds.  Grobler  het  sy  taak  met  nugterheid  en 
ywer  aangepak.  Die  verskillende  groepe  in 
die  gemeente  moes  in  'n  eenheid  saamgebind 
word  en  diegene  wat  afsydig  en  koud  teenoor  die  Kerk  gestaan  het 
moes  bearbei  en  tot  samewerking  en  toewyding  gelei  word.  Die  lid- 
matetal  het  teen  Julie  1928  aangegroei  tot  ongeveer  400  en  die  skuld 
het  'n  nog  groter  aanwas  vertoon  en  aangegroei  tot  byna  R1  800.  Die 
kerksaal  moes  opgeknap  word  en  'n  nuwe  preekstoel  en  banke  was 
noodsaaklik.  Ds.  Grobler  het  dadelik  aan  die  werk  gespring  en  so  ge- 


slaagd  was  die  poging  dat  gedurende  1928  die  inkomste  die  uitgawes 
met  R160  oorskry  het  wat  ter  skulddelging  aangewend  kon  word. 

Die  jaar  1929  kon  met  optimisme  betree  word  want  die  vooruitsig  op 
vordering  was  goed  met  die  samewerking  in  die  gemeente  wat  op 
dreef  kom.  Vordering  het  dan  ook  nie  uitgebly  nie  want  behalwe  dat  'n 
nuwe  preekstoel  voltooi  is,  is  die  ou  banke  in  die  kerksaal  met  nuwes 
vervang  en  teen  Augustus  1929  was  R550  reeds  op  die  skuld  afbetaal. 
Die  basaars  het  goeie  opbrengste  gelewer  en  gevolglik  is  besluit  om 
,,'n  paar  baie  sentraal  geleë  standplase"  te  koop  om  'n  pastorie  en 
íáter  'n  kerkgebou  daar  op  te  rig.  Die  gemeente  wat  nou  in  die  Ring 
van  Standerton  val,  groei  ook  goed  na  getalle  aan.  In  Februarie  1930 
word  'n  boufondskommissie  gekies  om  fondse  vir  die  aankoop  van 
grond  en  bou  van  'n  pastorie  in  te  samel.  Toe  die  gemeente  Trichardts- 
fontein  op  5 November  1930  die  ooreenkoms  met  Brakpan  opsê  was 
die  gemeente  daartoe  in  staat  om  op  eie  bene  te  staan. 

Geskikte  grond  kon  nie  dadelik  belcom  word  nie  en  eers  in  Mei  1931  is 
twee  erwe  aangekoop  om  'n  pastorie  op  te  bou.  Die  bou  van  'n  pastorie 
is  ook  goedgekeur  en  'n  paar  maande  later  is  'n  tender  vir  die  oprigting 
aanvaar  wat  egter  nie  uitgevoer  is  nie.  Die  vooruitsigte  om  'n  pastorie 
te  bou  begin  verflou  weens  die  verswakkende  ekonomiese  toestande  en 
'n  verslegting  in  die  gemeente  se  gesindheid.  IVTet  'n  gemeentevergade- 
ring  op  3 Oktober  1931  is  die  posisie  van  die  boufonds  bespreek  en  het 
die  voorsitter  die  gemeente  meegedeel  dat  daar  nie  genoeg  boufonds  is 
om  te  begin  bou  nie,  maar  terwyl  hy  nog  praat"  . . . het  die  gemeente 
so  uitgeloop  dat  die  predikant  verplig  was  om  te  vra  dat  hulle  'n  bietjie 
wag  sodat  hy  kon  sluit  met  'n  gebed." 

Die  naderende  depressie  het  sy  invloed  duidelik  in  die  gemeente  laat 
voel  en  hoewel  die  kerksaal  in  Januarie  1933  opgeknap  en  skoongemaak 
kon  word,  het  dit  al  moeiliker  gegaan  om  selfs  die  traktement  maande- 
liks  byeen  te  bring.  Die  kerkraad  het  egter  gevoel  dat  'n  uiterste  poging 
nou  aangewend  moes  word  om  die  pastorie  tog  te  bou.  Teen  Oktober 
1933  is  'n  lening  (vir  R2  800)  aangegaan,  'n  tender  aanvaar  en  is  met  die 
bouwerk  begin. 

Die  nuwe  jaar  het  pas  begin  toe  ds.  Grobler  op  20  Januarie  1934  in  die 
huwelik  tree.  Die  pastorie  is  nie  lank  daarna  nie  voltooi  en  die  jongge- 
troudes  het  hulle  intrek  geneem.  Ds.  Grobler  se  opofferinge  in  hierdie 
jare  het  die  gemeente  toí  voorbeeld  gestrek.  Drie  jaar  lank  het  hy  op  eie 
koste  sy  vervoer  voorsien  en  vyf  jaar  lank  die  gemeente  met  sy  eie  kar 
bedien.  Hy  het  ook  nooit  as  daar  nie  geld  was  op  sy  traktement  aange- 
dring  nie.  Hoe  moeilik  die  omstandighede  werklik  was,  blyk  daaruit  dat 
daar  in  hierdie  jare  gereeld  versoeke  by  die  kerkraad  ingedien  is  om 
kinders  tuis  te  laat  doop  sonder  betaling  van  die  kerklike  heffing,  omdat 


gemeentelede  eenvoudig  net  nie  klere  gehad  het  of  kon  koop  om  kerk 
toe  aan  te  trek  nie.  Hulle  kon  nie  eens  die  doopgeld  betaal  nie.  Meer 
en  meer  mense  docn  ook  aansoek  om  hulp  uit  die  kerkkas  wat  leeg 
was.  Dit  was  nie  moontlik  om  onder  die  omstandighede  'n  basaar  te 
hou  nie  en  uitkoms  word  gesoek  in  die  gereelde  hou  van  tiekie-aande  op 
verskillende  plekke.  Hierdie  tiekie-aande  sou  vir  'n  hele  aantal  jare  'n 
belangrike  bron  van  inkomste  wees. 

Januarie  1935  was  dit  duidelik  dat  'n  keerpunt  bereik  is  toe  die  kassier 
kon  aankondig  dat  die  inkomstes  begin  verbeter  en  dat  makliker  jare 
nou  hopelik  aangebreek  het.  Omstandighede  het  so  verbeter  dat  die 
kerkraad  in  April  'n  kommissie  benoem  om  grond  wat  sentraal  geleë  is 
te  probeer  bekom  vir  die  oprigting  van  'n  kerkgebou.  'n  Eiendom  in 
Springs  val  die  gemeente  egter  vroeg  in  1936  toe  as  geskenk  van  die 
dorpsraad.  Slegs  die  oordragkoste  moes  betaal  word.  Die  dorpsraad 
trek  die  skenking  gedurende  Maart  egter  weer  terug  omdat,  na  hulle 
oordeel,  te  lank  gedraal  is  met  die  transportering  van  die  eiendom.  Ter- 
wyl  daar  nog  oor  die  saak  onderhandel  is,  word  Springs  op  1 1 Maart 
1936  as  'n  selfstandige  gemeente  afgestig.  Die  gemeente  Brakpan  be- 
hou  alle  eiendomme  en  die  skuld  en  'n  kombinasie  met  Springs  sal  vir 
minstens  drie  jaar  lank  gehandhaaf  word.  Springs  moes  'n  derde  van 
die  traktement  bydra.  Kort  hierna  bekom  die  gemeente  'n  eiendom  op 
die  hoek  van  Wendenlaan  en  Parkstraat  in  Brakpan  teen  'n  R1  000  vir 
die  oprigting  van  'n  kerkgebou. 

Die  Afrikaners  aan  die  Rand  se  behoeftes  het  nou  ook  verder  gestrek  as 
net  kerklike  bearbeiding.  In  'n  poging  om  in  die  opsig  tot  hulp  te  wees, 
word  die  kerksaal  vir  skoolonderrig  beskikbaar  gestel.  Die  Dorkas- 
vereniging  word  ook  gestig  om  in  sekere  behoeftes  van  die  vrou  te  voor- 
sien  en  om  die  Kerk  en  gemeenskap  te  dien.  Die  kerkraad  verleen  op  19 
Maart  1937  toestemming  dat  so  'n  vereniging  in  die  gemeente  gestig 
kan  word, 

Onderhandelings  word  nou  ook  aangeknoop  om  grond  in  Dalview  en 
Benoni  te  verkry  met  die  oog  op  latere  afstigting  van  die  nuwe  gemeen- 
tes.  Daar  word  ook  begin  met  die  insameling  van  'n  kerkboufonds 
maar  veel  vordering  was  die  gemeente  nie  beskore  nie  en  die  finan- 
siële  posisie  bly  nog  redelik  swak.  Januarie  1938  bedank  br.  M.  C.  du 
Toit  as  kassier  van  die  gemeente.  Met  getrouheid  en  toewyding  het  hy 
van  die  stigting  van  die  gemeente  af  sy  diens  gelewer.  As  blyk  van 
dankbaarheid  word  'n  horlosie  en  adres  aan  hom  oorhandig.  'n  Jaar 
later  is  br.  du  Toit  oorlede. 

Die  afstigting  van  Benoni  kom  al  nader  en  ten  spyte  van  die  ongunstige 
finansiële  posisie  begin  die  kerkraad  onderhandelings  voer  met  die 
minister  van  spoorweë  oor  die  verkryging  van  'n  standplaas  in  Benoni. 


Oud-ouderling  F.  Vorster  het  vroeër  in  die  jaar  'n  stuk  grond  vir  die 
oprigting  van  'n  saal  in  Brentwoodpark  geskenk.  'n  Versoek  word  nou 
aan  die  kerkraad  gerig  om  Benoni  te  laat  afstig  sodat  die  nuwe  gemeen- 
te  in  'n  kombinasie  met  Boksburg  kan  tree.  Brakpan  is  egter  nie  bereid 
om  hiertoe  in  te  stem  nie  en  wys  die  versoek  van  die  hand.  Die  kom- 
binasie  tussen  Brakpan  en  Springs  word  vervolgens  in  Mei  1939  opge- 
hef  sodat  Springs  met  Boksburg  in  kombinasie  kan  tree  om  beter  bear- 
beiding  aan  die  Oos-Rand  te  bewerkstellig. 

April  1939  het  die  lidmatetal  van  die  gemeente  aangegroei  tot  oor  die 
800  maar  soos  tevore  het  die  skuld  ook  aangegroei  tot  R2  600.  Met  die 
swaar  oorlogswolke  wat  oor  die  wêreld  hang  en  ekonomiese  toestande 
wat  weer  begin  versleg,  vat  die  besef  by  die  gemeente  pos  dat  hulle 
nou  sal  moet  saamstaan  om  nie  deur  hierdie  groot  skuld  oorweldig  te 
word  nie. 

In  Oktober  1939  moes  die  kerksaal  weer  skoongemaak  en  opgeknap 
word  en  aan  die  begin  1940  is  die  uitstaande  balans  op  die  kerkgrond 
betaal.  'n  Belangrike  gebeurtenis  vir  die  gemeente  het  op  10  April  1940 
plaasgevind  toe  die  kerkraad  die  konstitusie  van  die  N.H.S.V.  goedge- 
keur  het.  Die  susters  sou  in  die  jare  wat  voorlê  'n  belangrike  funksie  in 
die  gemeente  verrig  en  kragdadig  help  om  die  skuldelas  te  verminder  en 
uiteindelik  af  te  betaal.  So  geslaagd  was  die  susters  se  pogings  dat 
hulle  in  1942  net  die  helfte  minder  geld  as  die  hele  gemeente  ingesamel 
het. 

Die  skuldelas  van  die  gemeente  het  nou  selfs  die  Ringskommissie  be- 
kommerd  gestem  en  dit  was  duidelik  dat  insamelings  met  tiekieaande, 
hoe  welkom  ookal,  nie  genoegsaam  was  nie.  lets  meer  omvangryk  sou 
gedoen  moes  word.  Dit  was  daarom  'n  aangename  berig  toe  verneem 
is  dat  die  Spoorweë  twee  erwe  in  Benoni  teen  'n  nominale  bedrag  van 
R30  en  R12  kroongrondregte  aan  die  gemeente  beskikbaar  stel.  Ses 
maande  later  is  Benoni  dan  ook  afgestig.  Geen  eiendom  in  Brakpan  of 
enige  skuld  val  Benoni  toe  nie,  net  die  twee  erwe  aldaar.  Die  twee  ge- 
meentes  gaan  'n  kombinasie  vir  'n  onbepaalde  tydperk  aan,  maar  na  'n 
jaar  kan  die  kombinasie  opgehef  word.  Benoni  sal  'n  derde  van  die 
traktement  bydra  en  R10  maandeliks  vir  huisvestingskoste  afstaan.  Die 
kombinasie  met  Benoni  het  egter  nie  lank  geduur  nie  want  op  31  Maart 
1942  is  dit  opgehef. 

Die  gemeente  Brakpan  het  die  nood  van  ander  gemeentes  nie  vergeet 
nie  en  ds.  Grobler  is  dan  ook  toegelaat  om  wanneer  dit  nodig  was  ander 
vakante  gemeentes  te  besoek  en  te  bearbei.  Op  versoek  van  Eendracht 
het  ds.  Grobler  vir  twee  jaar  lank  elke  tweede  Sondag  van  die  maand  'n 
erediens  vir  die  gemeente  daar  gehou. 


Januarie  1942  tref  'n  gevoelige  slag  ds.  en  mev.  Grobler  toe  hulle  dog- 
tertjie  oorlede  is. 

Die  dienstyd  van  ds.  Grobler  loop  in  Januarie  1944  ten  einde  toe  hy  'n 
beroep  na  Eendracht  aanneem  en  uit  die  gemeente  vertrek.  Die  ge- 
meente  was  gelukkig  nie  lank  vakant  nie  en  op  10  Junie  1944  is  ds.  en 
mev.  J.  J.  Prinsloo  in  die  gemeente  ontvang. 


III.  DIE  JARE  1944-1960:  DIENSTYD  VAN  DS.  J.  J.  PRINSLOO. 


Die  koms  van  ds.  J.  J.  Prinsloo  het  saamgeval  met  'n  nuwe  tydvak  wat 
in  die  geskiedenis  van  die  gemeente  Brakpan  aanbreek.  Gedurende  die 
laaste  helfte  van  sy  dienstyd  het  die  gemeente  in  meer  as  een  opsig  op 
die  kruin  van  die  golf  gery.  Mev.  Prinsloo  het  ook  die  susters  van  die 
gemeente  tot  samewerking  en  groot  welslae  gelei. 

Afgesien  van  die  geestelike  arbeid  was  die  grootste  taak  wat  op  ds. 
Prinsloo  gewag  het  die  oprigting  van  'n  nuwe  kerkgebou  en  die  af- 
betaling  van  die  gemeenteskuld.  'n  Boufondskommissie  wat  kort  voor 
ds.  Prinsloo  se  koms  gekies  is,  was  reeds  besig  om  geld  in  te  samel  om 
'n  kerkgebou  op  te  rig  en  hy  kon  nou  met  die  hulp  van  hierdie  kommis- 
sie  en  die  kerkraad  die  insameling  voortsit. 

Op  18  April  1944  is  twee  broeders  tot  lede  van  kerkraad  verkies  wat 
nog  'n  belangrike  rol  in  die  gemeente  en  die  Nederduitsch  Hervormde 

Kerk  sou  speel,  nl.  br.  A.  B.  v.  N.  Herbst 
en  br.  D.  P.  S.  Linnenkamp.  Br.  Herbst 
het  as  diaken  van  die  wyk  Witpoort  die 
aandag  op  hom  gevestig  met  sy  optrede 
in  die  kerkraadsvergaderings.  Hy  word 
dan  ook  as  sekretaris  van  die  kerkbou- 
kommissie  gekies  en  bedank  na  die  in- 
wyding  van  die  nuwe  kerkgebou  aan  die 
einde  van  1946  omdat  hy  uit  die  ge- 
meente  vertrek.  Tien  jaar  later,  met  die 
kerkraadsvergadering  van  29  Februarie 
1956,  kon  die  kerkraad  hom  gelukwens 
met  sy  aanstelling  as  Administrateur  van 
die  Nederduitsch  Hervormde  Kerk,  'n 
pos  wat  hy  vandag  nog  beklee. 

Br.  D.  P.  S.  Linnenkamp  het  as  ouder- 
ling,  vir  'n  tydperk  as  skriba  en  vir  baie 


jare  as  kassier  toegewyde  en  waardevolle  werk  vir  die  gemeente  Brak- 
pan  verrig.  Vir  byna  20  jaar  was  hy  getrou  op  sy  pos  en  het  geen  moeite 
ontsien  in  die  uitvoering  van  sy  plig  nie. 

Die  jaar  1945  breek  aan  met  gunstiger  omstandighede  wat  in  die  ge- 
meente  heers.  Die  kerkraad  oordeel  dat  die  tyd  nou  gekom  het  om  die 
ou  kerksaal  te  verkoop  en  'n  nuwe  kerkgebou  op  te  rig.  Die  oprigting 
van  'n  nuwe  kerkgebou  is  op  15  September  1945  deur  die  gemeente 
goedgekeur  en  die  reëlings  en  werk  het  so  goed  gevlot  dat  die  hoeK- 
steen  van  die  kerkgebou  gelê  is  op  30  Maart  1946.  Nou  is  daar  onver- 
poosd  deur  almal  gewerk  om  fondse  in  te  samel.  Die  susters  het  onder- 
neem  om  die  orrel,  matte,  tafeldoeke  en  ander  nagmaalsbenodigdhede  te 
betaal.  Die  gemeente  het  met  soveel  welslae  gewerk  dat  behalwe  die 
lopende  uitgawes  nog  R11  600  in  'n  tydperk  van  18  maande  ingesamel 
is. 

Die  nuwG  kerkgebou  is  aan  die  einde  van  Oktober  1946  voltooi  teen  'n 
totale  boukoste  van  R22  454,55  en  kon  die  kerkgebou  op  2 November 
1946  in  gebruik  geneem  word  met  slegs  R12  060  skuld  op  die  gebou. 
Dr.  A.  van  Selms  het  die  geleentheidstoespraak  gelewer  en  die  gemeen- 
te  kon  met  dankbaarheid  daardie  naweek  onder  leiding  van  ds.  Prinsloo 
en  vorige  predikante  nagmaal  vier.  'n  Mylpaal  is  bereik  en  deur  harde 
werk  is  veel  vermag. 

Kort  voordat  begin  is  met  die  oprigting  van  die  nuwe  kerkgebou  moes 
ouderling  G.  J.  Rosseau  na  twaalf  jaar  van  getroue  arbeid  bedank.  In 
moeilike  jare  het  hy  deur  sy  getrouheid  en  toewyding  in  stilte  leiding 
gegee. 

Die  verkoop  van  die  ou  kerksaal  is  nie  so  gou  afgehandel  nie  en  eers  in 
Mei  1949  is  dit  van  die  hand  gesit.  Die  meubels  en  ander  toerusting  is 
aan  die  gemeentes  Marble  Hall  en  Johannesburg-Wes  verkoop  en  ge- 
skenk.  Die  twee  gemeentes  het  die  banke  gekoop  en  Marble  Hall  het 
die  kerkklok  as  geskenk  ontvang  en  kon  die  orrel  ook  as  geskenk  neem 
indien  hulle  dit  nodig  gehad  het. 


Op  stoflike  gebied  het  dit  nou  goed  gegaan  met  die  gemeente.  Ds. 
Prinsloo  en  die  kerkraad  kon  nou  die  meeste  van  hulle  tyd  wy  aan  die 
geestelike  bearbeiding  van  die  lidmate.  Die  gemeente  het  nog  steeds  in 
getalle  toegeneem  en  teen  die  einde  van  1951  was  daar  reeds  1100 
belydende  lidmate.  Die  moontlikheid  van  afstigting  of  'n  tweede  predi- 
kant  vir  die  gemeente  sou  in  die  nabye  toekoms  oorweeg  moes  word. 
Ds.  Prinsloo  het  die  gemeente  nog  gehanteer  gekry  en  die  kerkraad  het, 
nieteenstaande  toenemende  druk  van  die  meerdere  vergaderings,  tot 
1963  afstigting  vermy. 


Die  kerkraad  het  baie  jare  lank  probeer  om  'n  eiendom  in  Dalview  te 
bekom  maar  kon  nooit  daarin  slaag  nie.  Uitendelik  het  die  dorpsraad  in 
Julie  1951  twee  erwe  aan  die  gemeente  geskenk.  Later  is  die  skenking 
van  een  erf  teruggetrek  omdat  dit  glo  foutiewelik  geskenk  is.  Oktober 
1952  word  'n  rekening  van  byna  R100  van  die  dorpsraad  ontvang,  in 
verband  met  die  erf  in  Dalview.  Na  al  die  geskrywe,  onderhandelings 
en  probleme  wat  die  verkryging  van  die  erf  opgelewer  het,  besluit  die 
kerkraad  om  nie  nou  die  rekening  te  betaal  nie  maar  ,,  . . . om  adv. 
John  Vorster  te  gaan  spreek  en  die  saak  aan  hom  op  te  dra."  Met  die 
volgende  kerkraadsvergadering  op  26  November  1952  word  die  kerk- 
raad  verwittig  dat  die  dorpsraad  die  rekening  teruggetrek  het  en  dat  adv. 
Vorster  die  werk  gratis  vir  die  gemeente  gedoen  het. 

Adv.  John  Vorster  is  vandag  Eerste  Minister  van  die  Republiek  van  Suid- 
Afrika  en  die  gemeente  roep  hierdie  goedgesindheid  en  welwillendheid 
van  sy  kant  as  'n  aangename  herinnering  op.  Mag  adv.  en  mev.  Vorster 
genade  ontvang  in  die  moeilike  en  verantwoordelike  taak  wat  hulle  nou 
het  om  welwillendheid  en  goedgesondheid  aan  soveel  mense  en  volke 
te  betoon. 

Die  jaar  1951  was  vir  die  gemeente  en  meer  as  een  persoon  in  die  ge- 
meente  'n  belangrike  jaar.  Die  gemeente  Brakpan  was  nou  25  jaar  oud 
en  ds.  Prinsloo  was  21  jaar  lank  reeds  predikant.  In  Maart  is  hierdie 
twee  gebeurtenisse  herdenk.  Br.  S.  I.  Prinsloo  wat  die  gemeente  vir 
baie  jare  met  onderskeiding  gedien  het  as  ouderling,  skriba  en  voor- 
sitter  van  die  Finansiële  Kommissie,  is  aangestel  as  inspekteur  van 
onderwys  en  lê  sy  verpligtinge  in  die  gemeente  neer.  'n  Seun  van  die 
gemeente,  student  J.  S.  Marais,  lewer  ook  in  hierdie  jaar  sy  proefpreek 
en  word  in  1952  predikant.  Nog  twee  seuns  van  die  gemeente,  nl.  ds. 
A.  J.  Zwarts,  seun  van  oudl.  M.  J.  Zwarts  en  mnr.  J.  J.  Booyse,  het 
later  predikant  geword.  Mnre.  Marais  en  Booyse  het  egter  beide  in  1972 
bedank. 

Met  die  aanbreek  van  1953  het  dit  met  die  gemeente  voorspoedig  ge- 
gaan  op  alle  terreine.  Die  afbetaling  van  die  laaste  skulde  was  in  sig 
want  slegs  R1  384  was  nog  uitstaande.  Oudl.  G.  F.  Joubert  het  toe  'n 
aanbod  aan  die  gemeente  gemaak  om  hierdie  bedrag  aan  hulle  te  leen 
teen  slegs  4%  rente.  Die  aanbod  is  dankbaar  aanvaar.  Met  die  ge- 
meentevergadering  op  17  Oktober  1953  het  die  gemeente  nog  'n  myl- 


paal  bereik  toe  die  kassier  'n  tjek  aan  oudl.  Joubert  oorhandig  wat  die 
verskuldigde  bedrag  vereffen.  Alle  skulde  is  betaal.  'n  Meedoënlose 
stryd  van  28  jaar  teen  skuld  is  verby. 

Die  jare  vorentoe  was  jare  van  rustige  groei  en  vooruitgang.  Nadat  die 
nuwe  pastorie  in  1954  voltooi  is  en  die  oue  verkoop  is  kon  ds.  Prinsloo 
met  dankbaarheid  op  23  Maart  1955  die  feit  herdenk  dat  hy  reeds  25 
jaar  lank  predikant  is.  Die  enigste  kwellende  probleem  was  dat  die  ge- 
meente  onhanteerbaar  groot  geword  het  en  byna  1300  belydende  lid- 
mate  getel  het.  Die  Ringsvergadering  en  die  Algemene  Kommissie  het 
toenemend  druk  op  die  kerkraad  uitgeoefen  om  af  te  stig  of  ander  voor- 
siening  te  maak  vir  beter  bearbeiding.  Hieraan  is  by  verskeie  geleent- 
hede  ernstige  aandag  gegee  maar  telkens  is  besluit  om  voorlopig  nog 
te  wag.  Die  onaangenaamhede  wat  ontstaan  het  toe  daar  in  1963  af- 
gestig  is  kon  miskien  verhoed  gewees  het  as  die  kerkraad  en  gemeente 
tog  wel  nou  tot  afstigting  gekom  het. 

Met  die  stigting  van  die  gemeente  in  1925  is  br.  J.  S.  Marais  gekies  as 
skriba.  In  Februarie  1957  bedank  hy  weens  sy  ouderdom  en  swak  ge- 
sondheid.  Baie  jare  lank  het  hy  as  skriba  en  ouderling  op  voortreflike 
wyse  en  met  oorgawe  sy  pligte  nagekom  ten  spyte  van  swak  gesond- 
heid. 


Augustus  1960  het  ds.  Prinsloo  ernstig  siek  geword  en  is  hy  in  die 
hospitaal  opgeneem.  Sy  toestand  versleg  voortdurend  en  in  Oktober  is 
hy  oorlede.  Hy  was  'n  geliefde  en  beminlike  mens  wat  agting  by  andere 
afgedwing  het.  Sy  begrafnis  het  groot  belangstelling  gewek  en  onder 
die  aanwesiges  was  adv.  B.  J.  Vorster,  adjunk-minister  van  Onderwys, 
Kuns  en  Wetenskap  en  mnr.  Herbst,  administrateur  van  die  Kerk  en 
verteenwoordiger  van  die  Weeshuisdireksie,  waarvan  ds.  Prinsloo  baie 
jare  lank  lid  was. 


Ds.  Prinsloo  se  dood  was  'n  groot  verlies  vir  die  gemeente  en  as  ge- 
liefde  en  beminde  persone  het  hy  en  mev.  Prinsloo  in  die  16  jaar  van 
sy  bediening  veel  bereik  en  het  die  gemeente  „goue  jare"  geken. 


IV.  DIE  JARE  1961-1965:  DIENSTYD  VAN  DS.  C.  S.  v.  H.  STEENE- 
KAMP  EN  DS.  J.  J.  DU  TOIT. 


Die  herderloosheid  van  die  gemeente  was  weereens  van  korte  duur 
want  vroeg  in  1961  word  ds.  en  mev.  C.  S.  v.  H.  Steenekamp  in  die  ge- 
meente  ontvang.  Die  afstigting  van  'n  deel  van  die  gemeente  was  die 


verkwiklike  en  onaangename 
dwarstrekkery  'n  stroomver- 
snelling  laat  ondergaan. 

Die  kerkraad  moes  lang 
vergaderings  hou  in  'n  poging  om 
alles  tot  klaarheid  te  bring.  Lid- 
mate  het  hulle  lidmaatskap  op- 
gesê  en  andere  is  onder  sen- 
suur  geplaas.  Hulle  beroep  hulle 
op  die  Ringskommissie  wat  egter 
die  optrede  van  die  kerkraad 
handhaaf. 

Die  vrug  van  jare  se  arbeid  in  die 
gemeente  is  besig  om  aan  sker- 
we  te  va!.. 

Teen  Julie  1963  besluit  die  kerk- 
raad  om  'n  gemeente  af  te  stig 
en  in  Augustus  keur  die  ge- 
meente  die  afstigting  goed.  Op  8 
September  1963  word  die  ge- 
meente  Brakpan-Harmonie  afge- 
stig  en  ontvang  'n  bruidskat  van 


dringendste  saak  wat  aandag 
moes  kry.  Op  6 Junie  1962  be- 
sluit  die  kerkraad  om  nie  dadelik 
af  te  stig  nie  maar  om  in  Janu- 
arie  1963  'n  tweede  predikant  te 
beroep.  Die  gemeente  keur  die 
besluit  goed  en  stem  toe  dat 
daar  reeds  in  Desember  1962 
beroep  kan  word. 

Die  nodige  eiendom  en  lening  is 
verkry  en  daar  is  begin  met  die 
bou  van  'n  pastorie.  Maart  1963 
is  die  pastorie  voitooi  en  op  27 
en  28  Ápri!  is  prop.  J.  J.  du  Toit 
ontvang  en  bevestig. 

Die  toestande  in  die  gemeente 
het  egter  die  afgelope  paar 
maande  versleg.  Onmin  en  twee- 
drag  het  posgevat  en  die  bou 
van  die  pastorie  en  beroep  van 
die  tweede  predikant  het  die  on- 


R22  000.  Ds.  Steenekamp  is  nou  predikant  van  Brakpan-Harmonie  en 
ds.  du  Toit  van  Brakpan. 

Die  afstigting  het  nie  die  vure  van  twis  en  tweedrag  geblus  nie  en  die 
onvergenoegdheid  wat  opgebou  het,  bly  voortbestaan.  Ds.  du  Toit  neem 
'n  beroep  aan  en  vertrek  op  1 Augustus  1965  uit  die  gemeente. 

V.  D!E  JARE  1 965-1 9S7:  TYDPERK  VAN  VAKANTSKAP. 

Daar  heers  nou  moeilike  omstandighede  in  die  gemeente.  Agteruitgang 
is  oral  te  bespeur  en  een  beroep  na  die  ander  misluk.  Kommer  heers 
by  die  kerkraad  en  meerdere  vergaderings  oor  die  toedrag  van  sake  in 
die  gemeente  Brakpan  en  pogings  uit  verskeie  oorde  en  van  verskillende 
persone  bring  nie  veel  verbetering  nie.  Swak  verhoudinge,  foutvinderig- 
heid,  gegriefdheid  en  dv/arstrekkery  bly  aan  die  orde  van  die  dag.  Die 
gemeentelike  inkomste  taan  al  meer  en  gedurende  April  1967  bereik  die 
sake  van  die  gemeente  'n  laagtepunt  en  die  konsulent,  ds.  D.  J.  C.  van 
Wyk,  wend  nou  alle  pogings  aan  om  daadwerklik  'n  einde  aan  hierdie 
neerdrukkende  toestand  te  maak.  Wat  die  saak  nog  beklemmender 
maak  is  dat  die  skulde  weer  begin  opbou  en  die  inkomste  is  maar  sowat 
R150  per  maand. 

Na  twee  jaar  van  vrugtelose  beroepe  ontvang  die  gemeente  in  Julie  1967 
die  blye  tyding  dat  ds.  J.  A.  Jacobs  van  Standerton  die  beroep  na  die 
gemeente  aangeneem  het. 

VI.  DIE  JARE  1967-1975:  BEDIEN8NG  VAN  DS.  J.  A.  JACOBS. 

Augustus  1967  is  ds.  en  mev.  Jacobs  in  die  gemeente  ontvang.  Die 
gemeente  en  alle  betrokkenes  het  geweet  dat  daar  'n  moeilike  taak  op 
ds.  Jacobs  wag  soos  hy  self  ook  geweet  het.  Harde  werk,  geduld  en 
sagmoedigheid,  maar  ook  fermheid,  was  nou  nodig  om  die  gemeente 

terug  te  lei  na  orde,  kalmte,  eens- 
gesindheid  en  vooruitgang.  Ds. 
Jacobs  het  sy  taak  met  Vi/elslae  ver- 
vul  en  mettertyd  het  daar  weer 
samewerking  gekom  en  die  stryery 
en  onvergenoegdheid  het  op  die 
agtergrond  begin  verdwyn.  Voor- 
uitgang  en  vordering  was  oral  te 
bespeur  en  'n  nuwe  gees  het  in  die 
gemeente  posgevat.  Teen  Septem- 
ber  1969  het  die  gemeente  se  in- 
komste  vervyfvoudig  en  dit  was 
duidelik  dat  'n  nuwe  tydvak  weer 
aangebreek  het. 


KERKRAAD  — 1975 


Agter  Links  na  Regs:  B.  J.  Maasberg,  F.  J.  Bekker,  J.  J.  Maritz,  W.  Cooper,  N.  J.  J.  C.  Roets. 
Tweede  Ry  Links  na  Regs:  J.  Malan,  D.  C.  Kunz,  P.  A.  J.  Venter,  M.  A.  N.  van  Rensburg, 
W.  A.  Pretorius,  J.  H.  A.  Olivier,  C.  E.  Willemse,  R.  S.  M'Kenzie,  V.  A.  Oelofse,  M.  0.  Beukes, 
H.  W.  N.  J.  Ras,  S.  M.  Ras. 

Derde  Ry  Links  na  Regs:  H.  A.  Greyling,  C.  F.  B.  du  Toit,  B.  J.  Brenkman  (Skriba), 
Mev.  R.  F.  Jacobs,  Ds,  J.  A.  Jacobs,  R.  J.  N.  Wehmeijer  (Skriba  vir  Registrasie),  J.  A.  Burger 
(Kassier),  D.  H.  D.  Schoeman,  N.  C.  J.  Strydom  (Koster). 

Voor  Links  na  Regs:  A.  J.  Wessels,  Margaretha  Jacobs,  J.  L.  Smith. 

Afwesig:  B,  S.  Koch  (Kolporteur),  B.  J.  Marais,  W.  N.  Grobler,  W.  J.  Hutchons,  C.  A.  Gilfillan, 

W.  J.  A.  Bronkhorst. 


N.H.S.V.  — 1975 


Agter  Links  na  Regs:  Mevv.  E.  Kruger,  C,  du  Toit,  F.  Oelofse,  H.  Aucamp,  B.  Kunz,  M.  Pretorius, 
J.  Wehmeijer,  S.  Brenkman  (Vise-Sekretaresse),  C.  Jacobs,  D.  Bester,  E.  Allworth,  E.  Strydom! 

J.  Snijders,  C.  Wessels,  M.  van  Vuuren,  A.  Ras,  F.  Ras,  C.  Malan,  Mej.  H.  Malan. 

Voor  Links  na  Regs:  Mej.  L.  Nel,  Mevv.  C.  Grundlingh,  M.  van  Vuuren  (Sekretaresse),  R.  F.  Jacobs 
(VoorSitster),  Ds.  J.  A.  Jacobs,  B.  Maritz,  J.  Cronje  (Vise-Voorsitster),  C.  Schoeman,  M.  Olivier. 

Heelvoor:  M.  Jacobs. 


Die  N.H.S.V.  het  ook  onder  leiding  van  mev.  Jacobs  vooruitgang  ge- 
maak  en  het  reeds  'n  waardevolle  bydrae  kon  lewer  tot  die  delging  van 
die  skulde, 

Mei  1972  het  die  Ringsvergadering  vermeld  dat  die  administrasie  van 
die  sake  van  die  gemeente  Brakpan  op  'n  hoë  peil  verkeer  en  dat  dit  tot 
groot  blydskap  stem. 

'n  Probleem  wat  die  gemeente  egter  bly  kwel  is  dat  met  die  afstigting 
van  die  gemeente  Brakpan-Harmonie  die  grense  so  bepaal  is  dat  Brak- 
pan,  hoewel  daar  by  die  600  belydende  lidmate  is,  finansieël  worstel  om 
genoegsame  vordering  te  maak  om  die  lopende  uitgewes  te  dek  en  die 
skuld  vinnig  af  te  betaal.  'n  Buitengewoon  groot  aantal  pensionarisse 
woon  in  die  gemeente  en  die  jong  lidmate  van  die  gemeente  vertrek  om 
elders  te  gaan  werk  en  woon. 

Dit  is  egter  so  dat  daar  sedert  1967  goeie  vordering  gemaak  is  en  dat 
nieteenstaande  alle  probleme  reeds  R8  000  van  die  gemeenteskuld  af- 
betaal  is  en  dat  daar  vorentoe  vinniger  gevorder  sal  word.  By  die  ge- 
nade  van  God  mag  dit  miskien  so  val  dat  die  gemeente  die  middele  en 
vermoë  sal  ontvang  om  spoedig  weer  sonder  skuld  te  wees  en  die  saal 
te  bou  waarna  so  lank  al  uitgesien  word. 

Aan  die  einde  van  hierdie  kort  gemeentegeskiedenis  moet  nog  melding 
gemaak  word  van  die  arbeid  en  toewyding  van  die  jongmense  en  kin- 
ders  van  die  gemeente.  Die  N.H.J.V.  en  Kategeseklasse  het  voort- 
durend  planne  beraam  om  fondse  in  te  samel  en  die  gemeenteskuld 
probeer  verminder.  Hulle  het  baie  opofferings  gedoen  en  dit  alles  dui 
op  hoop  vir  die  toekoms. 

Oor  'n  tydperk  van  50  jaar  gebeur  daar  baie  in  'n  gemeente  wat  tot 
dankbaarheid  stem  maar  ook  die  dinge  vind  plaas  wat  teleurstellend  is. 

Mag  hierdie  kort  geskiedenis  vir  u as  gemeente  in  Brakpan  weer  tot  die 
besef  bring  dat  God  getrou  bly  nieteenstaande  alle  menslike  swakhede 
en  tekortkominge.  Al  is  daar  baie  struikelblokke  en  belemmeringe  op 
die  weg,  God  gee  aan  sy  Kerk  'n  toekoms  en  louter  sy  kinders  met  die 
stryd  en  lyding  wat  Hy  oor  hulle  toelaat.  Sy  genade  is  vir  sy  gemeente 
genoeg  en  deur  samewerking,  eensgesindheid  en  harde  werk  uit  roep- 
ingsbewustheid  word  alles  oorwin. 

J.  J.  P.  MULLER 

BRONKHORSTSPRUIT 


12  MEI  1975 


Om  saammet  ds.  J.  J.  P.  Múller  te  kan  terugkyk  oor  vyftig  jaar,  is  'n 
besondere  voorreg.  Ons  dank  hom  vir  hierdie  terugblik  waarin  die 
mense  van  Brakpan  se  gemeente  vir  ons  bekendes  word.  Elkeen  wat 
hierdie  geskiedenis  lees,  deel  in  die  lief  en  leed  van  die  gemeente. 

Opregte  dank  en  besondere  waardering  vir  al  die  boodskappe  van  ge- 
lukwensing  wat  ons  ontvang  het. 

Die  gemeente  dink,  na  vyftig  jaar,  met  waardering  terug  aan  alle  amps- 
draers  en  gemeentelede  wat  gedurende  die  afgelope  vyftig  jaar  deel 
van  hierdie  gemeente  vyas.  Daar  was  die  wat  in  die  moeilike  beginjare 
nie  moed  verloor  het  nie.  Daar  is  hulle  opvolgers  wat  in  die  latere  jare 
steeds  met  toewyding  gewerk  en  op  die  fondamente  wat  hulle  voor- 
gangers  gelê  het,  voortgebou  het. 

Bowenal  wil  ons  die  Heer  van  die  Kerk  loof  en  dank  vir  al  Sy  ryke 
seëninge  wat  Hy  so  mildelik  aan  die  gemeente  geskenk  het.  Sy  Naam 
sy  al  die  eer! 

Waar  ons  nou  die  volgende  vyftig  jaar  betree,  is  dit  met  die  bede  dat 
Hy  ons  sal  onderskraag  en  lei,  dat  die  gemeente  sal  groei  en  bloei  en 
van  krag  tot  krag  sal  gaan. 

Ds.  J.  A.  JACOBS 
BRAKPAN 
17  MEI  1975 


Ds.  en  mev.  J.  A.  Jacobs  en  Margaretha 

